หุ้นไทยปิดเช้าบวก 7.94 จุด
ดัชนีเช้าปิดที่ 1,197.44 จุด เพิ่มขึ้น 7.94 จุด มูลค่าการซื้อขาย 14,864 ล้านบาท
20 มี.ค. 2555

ดัชนีเช้าปิดที่ 1,197.44 จุด เพิ่มขึ้น 7.94 จุด มูลค่าการซื้อขาย 14,864 ล้านบาท 




ความเคลื่อนไหวตลาดหุ้นไทยเช้าวันที่ 20 มี.ค. ตลอดช่วงเช้าดัชนีเคลื่อนไหวอยู่ในแดนบวกตลอด และวิ่งแตะระดับ 1,200.38 จุด แต่ก็ยังไม่สามารถยืนฝ่านระดับแนวต้านสำคัญที่1,200 ได้ โดยดัชนีปิดที่ 1,197.44 จุด เพิ่มขึ้น 7.94 จุด หรือ 0.67 % มูลค่าการซื้อขาย 14,864 ล้านบาท 
นายวรุตม์ ศิวะศริยานนท์ รองกรรมการผู้จัดการ ฝ่ายวิเคราะห์หลักทรัพย์สำหรับลูกค้าสถาบัน บล.ฟินันเซีย ไซรัส เปิดเผยว่า ตลาดหุ้นไทยเช้านี้ปรับตัวขึ้น สวนทางตลาดหุ้นอื่นในภูมิภาคเอเชียที่ส่วนใหญ่แกว่งตัวในแดนลบ จากแรงขายทำกำไร โดยตลาดบ้านเรามีแรงซื้อเข้ามาที่หุ้นในกลุ่มธนาคารพาณิชย์ และสื่อสาร เป็นหลัก แต่ก็มีแรงซื้อเข้ามาที่หุ้นในกลุ่มพลังงานบ้าง ซึ่งเชื่อว่าเม็ดเงินต่างประเทศยังคงไหลเข้ามาในตลาดบ้านเราจึงทำให้ตลาดฯปรับตัวขึ้นไป
ทั้งนี้ มองว่าตลาดฯคงจะผ่อนคลายความวิตกเกี่ยวกับสถานการณ์ในยุโรปพอควรแล้ว ขณะเดียวกันตัวเลขเศรษฐกิจของสหรัฐก็แสดงให้เห็นการฟื้นตัวขึ้นด้วย ทำให้เห็นได้ว่าเศรษฐกิจของสหรัฐกำลังฟื้นตัว
แนวโน้มการลงทุนในช่วงบ่ายนี้ นายวรุตม์ กล่าวว่า ตลาดอาจมีแรงขายทำกำไรเข้ามาได้เหมือนกัน เพราะโบรกเกอร์ส่วนใหญ่ต่างแนะนำนักลงทุนว่าเมื่อเห็นตลาดฯปรับตัวขึ้นก็ควรจะแบ่งขายทำกำไรออกมาบ้าง ซึ่งก็เห็นว่าเป็นเรื่องที่ถูกต้อง พร้อมให้แนวรับ 1,185 จุด แนวต้าน 1,200-1,210- จุด
บล.ดีบีเอส วิคเคอร์ส ระบุว่า วันนี้ตลาดมีโอกาสแกว่งตัวต่อ หลังทางการอิรักอนุมัติแผนขยายเส้นทางส่งออกน้ำมันเพื่อลดความตึงตัวของอุปทานหากอิหร่านมีการปิดช่องแคบฮอร์มุช ทำให้ความวิตกเรื่องราคาน้ำมันแพงผ่อนคลายลงและส่งผลให้กลุ่มขนส่งและกลุ่มที่มีต้นทุนพลังงานสูง เช่น วัสดุก่อสร้างดีขึ้น  แต่ก็เป็นข่าวลบระยะสั้นกับกลุ่มก๊าซและน้ำมัน 
ทั้งนี้ มองว่าหากดัชนีสามารถยืนเหนือ 1,165 จุดได้ก็มีโอกาสกลับไปทดสอบแนวต้าน 1,195-1,200 อีกรอบ ส่วนว่าจะปรับขึ้นไปเหนือ 1200 ได้หรือไม่นั้นขึ้นกับเม็ดเงินต่างชาติเป็นสำคัญ ซึ่งมองว่าสภาพคล่องในตลาดโลกที่สูงมีโอกาสผลักดันให้ตลาดไปต่อได้ แต่ระยะทางที่เหลือจะจำกัดมากขึ้น ดังนั้นการเข้าซื้อใหม่จึงต้องใช้ความระมัดระวังสูง 
หลักทรัพย์ที่มีมูลค่าการซื้อขายสูงสุด 5 อันดับ ได้แก่
SCB         มูลค่าการซื้อขาย 1,069 ล้านบาท ปิดที่ 151.00 บาท เพิ่มขึ้น 2.50 บาท (+1.68%)  
TCAP       มูลค่าการซื้อขาย  847 ล้านบาท ปิดที่ 31.00 บาท เพิ่มขึ้น 1.25 บาท (+4.20%)  
JAS          มูลค่าการซื้อขาย  646 ล้านบาท ปิดที่  2.88 บาท ลดลง 0.02 บาท (-0.69%) 
BBL         มูลค่าการซื้อขาย  600 ล้านบาท ปิดที่ 191.00 บาท เพิ่มขึ้น 1.00 บาท (+0.53%)  
KBANK    มูลค่าการซื้อขาย  517 ล้านบาท ปิดที่ 161.00 บาท เพิ่มขึ้น 2.50 บาท (+1.58%)